**Aðalfundur Læknafélags Íslands**

**29. – 30. október 2021**

**Ályktun**

**um greiðsluþátttöku sjúklinga**

Aðalfundur Læknafélags Íslands haldinn 29.-30. október 2021 telur að endurskoðunar sé þörf á núverandi greiðslufyrirkomulagi sjúklinga bæði er varðar kostnað við læknisþjónustu og lyf. Núverandi kerfi er flókið og torskilið. Grunnhugmyndafræðin að sjúklingar séu sjúkratryggðir að ákveðinni upphæð og síðan taki tryggingakerfið við mismunar fólki eftir heilsufari. Það er mikilvægt fyrir þá sem leita sér þjónustu að vita hvað þeim ber að greiða og að þau upplifi að þau séu sjúkratryggð. Fyrirséð var við upptöku núverandi laga að greiðslur yngra fólks fyrir lækningar myndu hækka og kom það fram í greinargerð með lagafrumvarpinu.

Greiðsluþátttökukerfi með slíka grunnhugsun getur latt fólk til að leita sér nauðsynlegra lækninga og lyfjakaupa og er því læknisfræðilega óskynsamlegt. Auk þess er kerfið mjög óskýrt í notkun og hvorki notendur, veitendur né stjórnendur kerfisins geta fyrirfram gert sér grein fyrir kostnaði sjúklinga með einföldum hætti.

LÍ óskar eftir að fá að taka þátt í vinnu við að endurskoða lög og reglugerðir um greiðsluþátttöku á næstu misserum með það að markmiði að auka gagnsæi og sanngirni og tryggja það að kostnaður hafi ekki áhrif á ákvarðanir um lækningar.